༄༅། །མགོན་པོའི་ཚོགས་བསྡུས་ཀྱི་འགྲེལ་པ་བཞུགས་སོ། །

ན་མོ་གུ་རུ་བྷྱཿ འདིར་ཚུལ་དགུའི་ཡོན་ཏན་གྱིས་ཐུགས་རྒྱུད་བརྒྱན་པའི་སློབ་མཆོག་དམ་པ་སངས་རྒྱས་བསྟན་འཕེལ་གྱི་བཀའ་བཞིན་སྐྱབས་རྗེ་མཁྱེན་བརྩེ་འཇམ་དཔལ་རྡོ་རྗེའི་ཞབས་ཀྱིས་མཛད་པའི་མགོན་པོའི་ཚོགས་བསྡུས་ཀྱི་ཚིག་དོན་རྣམ་པར་བཀྲལ་བ་ལ་བདུན། བྱིན་རླབས། སྤྱན་འདྲེན། མཆོད་པ། བཤགས་པ། བསྒྲལ་བ། བསྐང་བ། དངོས་གྲུབ་ཞུ་བའོ། །དང་པོ་ནི། ཚོགས་རྫས་རྣམས་ཨོཾ་ཨཱཿཧཱུཾ་ཧོཿ ཞེས་གསུངས་ཏེ། རང་ཉིད་གསལ་དག་བརྟན་གསུམ་དང་ལྡན་པའི་ལྷའི་ཐུགས་ཀ་ནས་ཨོཾ་ཨཱཿཧཱུཾ་ཧོཿ སྟེ་རྡོ་རྗེ་བཞིའི་ས་བོན་རྣམས་ཡི་གེའི་རྣམ་པར་འཕྲོས་ཏེ་ཚོགས་རྫས་རྣམས་ལ་ཕོག་པས་ཡི་གེ་བཞི་པོ་རིམ་པ་བཞིན་འོད་དུ་ཞུ་ནས། ཐ་མལ་མ་དག་པའི་དངོས་འཛིན་སྦྱངས་པ་དང་མི་ཟད་ནམ་མཁའི་མཛོད་དུ་རྟོགས་པ་དང༌། ཁ་དོག་དྲི་རོ་ནུས་པ་མཆོག་ཏུ་སྦར་བ་དང༌། ཟག་མེད་ཡེ་ཤེས་ཀྱི་བདུད་རྩིར་བྱིན་གྱིས་བརླབས་པའི་སྔགས་རྒྱ་ཏིང་འཛིན་དང་ལྡན་པར་བྱའོ་ཞེས་པའོ། །གཉིས་པ་ནི། མགོན་པོའི་ལྷ་ཚོགས་ཚོགས་ལ་སྤྱན་འདྲེན་གཤེགས། །ཞེས་གསུངས་ཏེ། དཔལ་ཡེ་ཤེས་ཀྱི་མགོན་པོའི་ཐུགས་གསུང་སྐུའི་དཀྱིལ་འཁོར་གྱི་ལྷ་ཚོགས་ཏེ། གཙོ་བོ་ཡེ་ཤེས་ཀྱི་མགོན་པོ་ནས་འཁོར་འཇིག་རྟེན་སྐྱོང་བ་བཞིའི་བར་གྱི་དམ་ཅན་རྒྱ་མཚོ་ཐམས་ཅད་སྣང་ཚུལ་ལ་སྐུ་མདོག་ཕྱག་མཚན་སོགས་རྣམ་འགྱུར་དུ་མའི་ཆ་ལུགས་ཅན་དུ་སོ་སོར་སྣང་ཡང༌། གནས་ཚུལ་ལ་དཔལ་ནག་པོ་ཆེན་པོ་དེ་རང་བདེ་སྟོང་གཉིས་སུ་མེད་པའི་ཡེ་ཤེས་རང་སེམས་གཉུག་མ་ཆོས་ཀྱི་སྐུ་དང་དབྱེར་མི་ཕྱེད་པར་ཡེ་ནས་རང་གཤིས་སུ་བཞུགས་བཞུགས་པ་ལགས་པས་ཡིན་ལུགས་ཤེས་པའི་ངང་དུ་མ་བཅོས་སོ་མར་འཇོག་པ་ཙམ་ལས། དེ་ལྟ་བུའི་གཙོ་འཁོར་དུ་སྣང་བའི་རྣམ་འགྱུར་དང་ཆ་ལུགས་སོགས་ཅི་ཡང་མི་དམིགས་པའི་དབང་ལས་སྤྱན་འདྲེན་པ་དང་བཞུགས་སུ་གསོལ་བ་ལ་སོགས་པའི་སྤྲོས་པ་མེད་མོད་ཀྱི། འོན་ཀྱང་བདེ་ཆེན་ཡེ་ཤེས་གཅིག་པུ་འཁོར་འདས་སྣ་ཚོགས་པའི་གར་མཛད་དེ་དབྱིངས་ལ་རྟོག་པ་མེད་ཀྱང་རྩལ་ལས་སྤྲུལ་པ་ཤར་ཚེ་གཙོ་འཁོར་དུ་སྣང་བའི་དམ་ཅན་རྒྱ་མཚོ་དེ་དག་ཀུན་ཀྱང་ཉི་མ་དང་ཟེར་བཞིན་དུ་གཙོ་བོ་ཁོ་ནའི་རོལ་པ་ཡིན་པ་དང༌། སྤྱན་དྲངས་སའི་ཡུལ་དང་དྲང་བྱ་དྲོང་མཁན་སོགས་མཐའ་དག་ཆོས་ཉིད་ཀྱི་རོལ་པ་ལས་མ་འདས་ཕྱིན་རྩལ་སྣང་སྒྱུ་མའི་རོལ་པ་ཙམ་དུ་བསྒྲུབ་ཅིང་མཆོད་པའི་ཚོགས་ཀྱི་དཀྱིལ་འཁོར་ཆེན་པོ་འདིར། གདུལ་བྱའི་མོས་བློ་དང་མཚམས་པར་སྤྱན་འདྲེན་པ་ཡིན་པས་གང་མོས་དེ་ཀའི་ལས་ཚུལ་དང་མཐུན་པར་གཤེགས་སུ་གསོལ་ཞེས་པའོ། །གསུམ་པ་ནི། ཕྱི་ནང་གསང་བ་བདེ་ཆེན་ཚོགས་མཆོད་འབུལ། །ཞེས་གསུངས་ཏེ། གསང་ཆེན་བླ་མེད་ཀྱི་རྒྱུད་སྡེ་རྣམས་ལས། བཟའ་བའི་དམ་ཚིག་ཤ་ལྔ་བདུད་རྩི་ལྔར་སྤྱད་པར་གསུངས་པས། ལོངས་སྤྱོད་ཀྱི་དམ་ཚིག་འདོད་པ་ལྔ་དང་ཤ་ལྔ་བདུད་རྩི་སྔར་མ་སྤངས་རྒྱན་དུ་རོལ་བའི་སླད་དུ་འདོད་ཡོན་ལོངས་སྤྱོད་ཚོགས་ཀྱི་རྫས་སུ་བསྟེན་པར་འོས་པའི་ཡོ་བྱད་རྣམས། སྔགས་རྒྱ་ཏིང་འཛིན་གྱི་ནུས་པས་སྦྱངས་རྟོགས་སྦར་ཞིང་བདུད་རྩིར་བྱས་པའི་ཚོགས་ཀྱི་མཆོད་པ་མི་བཟད་ནམ་མཁའི་མཛོད་དུ་གཏིབས་ཏེ་ཁྱབ་གདལ་ལྷུན་འབྱམས་ཀྱི་ངང་ནས་འབུལ་བ་ནི་ཕྱི་ཡི་ཚོགས་འཁོར་དང༌། རང་ལུས་ཕུང་ཁམས་སྐྱེ་མཆེད་ཀྱིས་བསྡུས་པའི་རྡོ་རྗེ་ལུས་ཀྱི་གྲོང་ཁྱེར་དུ་གདན་གསུམ་གྱི་ལྷ་ཚོགས་ཡེ་ནས་རང་ཆས་སུ་གནས་པ་ལ་བཟའ་བཏུང་ཟག་མེད་ཀྱི་བདུད་རྩིར་བསྒྱུར་ཏེ་རང་བཞིན་ཡོངས་ཤེས་ཀྱི་ངང་ནས་འབུལ་བ་ནི་ནང་གི་ཚོགས་འཁོར་དང༌། འདུ་ཤེས་གསུམ་ལྡན་གྱི་སྒོ་ནས་མཁའ་གསང་མཉམ་པར་སྦྱོར་བས་ཆགས་མེད་བདེ་བ་ཆེན་པོའི་ཡེ་ཤེས་ཀྱི་མེས་བྱང་སེམས་འཁོར་ལོ་བཞིར་ཕབ་ནས་འཛག་མེད་བདེ་ཆེན་གྱི་བདུད་རྩི་འཕྲོ་བྲལ་སྦྱོར་ཐབས་ཀྱི་ངང་ནས་འབུལ་བ་ནི་གསང་བ་བདེ་ཆེན་ཡེ་ཤེས་ཀྱི་ཚོགས་འཁོར་དང༌། ཕྱི་ཚོགས་དྲུག་གི་ཡུལ་དུ་སྣང་བ་རྣམས་དང༌། ནང་དེར་འཛིན་གྱི་ཤེས་པ་ཆ་དང་བཅས་པ་ཐམས་ཅད་ཟུང་འཇུག་ཁྱབ་གདལ་ཆེན་པོའི་ཀློང་དུ་རིག་བྱ་རིག་བྱེད་གཉིས་མེད་ཀྱི་ངང་ནས་འབུལ་བ་ནི་བསྲུང་མཚམས་ཡེ་བྲལ་གྱི་ཚོགས་འཁོར་རམ་ཡང་དག་དོན་གྱི་ཚོགས་འཁོར་ཡིན་ནོ། །དེ་ལྟར་ཕྱི་ནང་གསང་བ་དེ་ཁོ་ན་བཞིའི་ཚོགས་མཆོད་རྣམས་རང་བློའི་ནུས་པ་དང་སྦྱར་ཏེ་འབུལ་ལོ་ཞེས་པའོ། །བཞི་པ་ནི། དམ་ཚིག་ཉམས་ཆག་ཐམས་ཅད་མཐོལ་ལོ་བཤགས། །ཞེས་གསུངས་ཏེ། གསང་སྔགས་ཀྱི་དམ་ཚིག་རྩ་བ་དང་ཡན་ལག་གིས་དབྱེ་བས་དམ་ཚིག་ས་ཡ་འབུམ་སྡེ་སོགས་བགྲངས་ལས་འདས་ཀྱང༌། ཚུར་བསྡུ་རྩ་བ་སྐུ་གསུང་ཐུགས་ཀྱི་དམ་ཚིག་ལ་བསྡུ་བས་བླ་མའི་སྐུ་གསུང་ཐུགས་དང་འགལ་བའི་ལས་སྤྱི་དང༌། ཁྱད་པར་ནག་པོ་ཆེན་པོའི་དམ་ཚིག་ནི། སྐུ་བརྙན་དང་བྱ་རོག་གཡང་གཞི་སོགས་མི་འཆང་བས་སྐུ་ལས་འགལ་བ་དང༌། གསུང་རྒྱུད་ཀྱི་གླེགས་བམ་དང་སྲོག་འཁོར་སོགས་མི་ཟློ་བས་གསུང་ལས་འགལ་བ་དང༌། ཐུགས་ཏིང་ངེ་འཛིན་གྱིས་བསྙེན་ཅིང་མི་གསལ་བ་སོགས་ཀྱིས་ཐུགས་ལས་འགལ་བ་སྟེ་རྩ་བ་སྐུ་གསུང་ཐུགས་ཀྱི་དམ་ཚིག་ལས་འགལ་བ་རྣམས་དང༌། གཞན་ཡང་ཐོད་རྔ་མི་རྐང་གཡབ་དར་གསུར་ཆེན་སོགས་ཆོས་སྐྱོང་འདུ་བའི་དམ་རྫས་མི་བརྟེན་པ་ལ་སོགས་པའི་ཡིན་ལག་གི་དམ་ཚིག་ཉམས་ཆག་ཐམས་ཅད་ནོངས་འགྱོད་དྲག་པོའི་སྒོ་ནས་མཐོལ་ལོ་བཤགས་སོ། །དེ་ལྟར་དམ་ཚིག་ཉམས་ཆག་དེ་རྣམས་བཤགས་པའི་རྟེན་དུ་ཚོགས་ཀྱི་འཁོར་ལོ་འདི་འབུལ་ལོ་ཞེས་པའོ། །ལྔ་པ་ནི། གཉིས་འཛིན་དགྲ་བགེགས་ཆོས་ཀྱི་དབྱིངས་སུ་སྒྲོལ། །ཞེས་གསུངས་ཏེ། ཕྱི་སངས་རྒྱས་ཀྱི་བསྟན་པ་སྤྱི་དང་ཁྱད་པར་རྣལ་འབྱོར་པ་བདག་ལ་བར་དུ་གཅོད་པ་ཕ་རོལ་གཟུགས་ཅན་གྱི་དགྲ་དང་གཟུགས་མེད་ཀྱི་བགེགས་ལས་བྱུང་བའི་བསམ་ངན་སྦྱོར་རྩུབ་ཀྱིས་གནོད་ཅིང་འཚེ་བའི་དགྲ་བགེགས་རྣམས་དང༌། ནང་དམ་པའི་ཆོས་དང་བསོད་ནམས་དགེ་བ་ལ་བར་དུ་གཅོད་པ་ནད་གདོན་ལས་བྱུང་བའི་ཆག་ཆེ་ཉམ་ང་བར་རྩོམ་པའི་གདོན་བགེགས་རྣམས་དང༌། གསང་བ་དོན་དམ་ཕྱག་རྒྱ་ཆེན་པོ་རྟོགས་པ་ལ་བར་དུ་གཅོད་པ་གཉིས་འཛིན་རེ་དོགས་དང་བཅས་པའི་འཁྲུལ་སྣང་འཁོར་བའི་རྣམ་རྟོག་གི་དགྲ་བགེགས་རྣམས་རིམ་པ་བཞིན་དུ། དྲག་པོ་ནག་པོ་མངོན་སྤྱོད་ཀྱི་ལས་ཀྱིས་དང༌། ཞི་བ་དཀར་པོ་བྱང་ཆུབ་ཀྱི་སེམས་ཀྱིས་དང༌། མི་རྟོག་ཡེ་ཤེས་འབར་བའི་མཚོན་གྱིས་དམིགས་མེད་ཆོས་ཀྱི་དབྱིངས་སུ་བསྒྲལ་བའོ། །དེ་ལྟར་བསྒྲལ་བའི་དངོས་གྲུབ་ཀྱི་རྫས་མཆོག་ཕྲན་བམ་རོ་རྟོག་མེད་གཟུགས་ཕུང་གི་མཆོད་པ་འདི་ཡེ་ཤེས་ལྷའི་ཞལ་དུ་བསྟབ་པའི་རྟེན་དུ་ཚོགས་ཀྱི་འཁོར་ལོ་འདི་འབུལ་ལོ་ཞེས་པའོ། །དྲུག་པ་ནི། མཉམ་ཉིད་བདེ་བ་ཆེན་པོར་ཐུགས་དམ་བསྐང༌། །ཞེས་གསུངས་ཏེ། དམ་ཚིག་ཞིག་པ་དང་རལ་བ་དང་ཉམས་པ་ཐམས་ཅད་སྐོང་ཞིང་གསོ་བར་བྱེད་པ་ལ། ལྟ་བ་ལས་ཉམས་ན་དབྱིངས་རིག་གཅིག་ཏུ་བསྲེ་བས་བསྐང་བ་དང༌། སྒོམ་པ་ལས་ཉམས་ན་རང་རིག་པའི་ངོ་བོ་ཆུ་བོའི་རྒྱུན་བཞིན་བསྐྱང་བས་གསོ་བ་དང༌། སྤྱོད་པ་ལས་ཉམས་ན་ཚོགས་ཀྱི་འཁོར་ལོས་འཆོས་པ་དང༌། འབྲས་བུ་ལས་ཉམས་ན་ཟུང་འཇུག་མཉམ་ཉིད་བདེ་བ་ཆེན་པོའི་ཀློང་དུ་ལ་བཟླ་བས་ཉམས་ཆག་ཐམས་ཅད་བསྐང་བྱ་སྐོང་བྱེད་གཉིས་སུ་མེད་པའི་ཡེ་གྲོལ་ཆེན་པོའི་གཞི་ཐོག་ཏུ་དག་པའོ། །དེ་ལྟར་དམ་ཚིག་ཉམས་ཆག་ཐམས་ཅད་བསྐང་བའི་རྟེན་དུ་ཚོགས་ཀྱི་འཁོར་ལོ་འདི་འབུལ་ལོ་ཞེས་པའོ། །བདུན་པ་ནི། མཆོག་དང་ཐུན་མོང་དངོས་གྲུབ་བསྩལ་དུ་གསོལ། །ཞེས་གསུངས་ཏེ། མ་ལུས་ཆོས་ཀྱི་གནས་ལུགས་གཉུག་མ་ཆིག་ཆོག་ཕྱག་རྒྱ་ཆེན་པོའི་ཚེ་འདིར་རྟོགས་ནུས་པའི་མཐར་ཐུག་མཆོག་གི་དངོས་གྲུབ་དང༌། གྲུབ་པ་བརྒྱད་དང་ཕྲིན་ལས་བཞི་ལ་སོགས་པའི་གནས་སྐབས་ཐུན་མོང་གི་དངོས་གྲུབ་མ་ལུས་པའང་མྱུར་བ་ཉིད་དུ་བདག་ལ་བསྩལ་དུ་གསོལ་ཞེས་འདོད་པའི་དོན་ལ་གསོལ་བ་བཏབ་པའོ། །དེ་ལྟར་མཆོག་དང་ཐུན་མོང་གི་དངོས་གྲུབ་རྣམ་པ་གཉིས་པོ་ཞུ་བའི་རྟེན་དུའང་ཚོགས་ཀྱི་འཁོར་ལོ་འདི་འབུལ་ལོ་ཞེས་པའོ། །དེ་ལྟར་ཕུལ་བས་ཚོགས་གཉིས་རྫོགས་པ་དང༌། ཉམས་ཆག་བཤགས་པ་དང༌། བར་ཆད་སེལ་བ་དང༌། ཐུགས་དམ་བསྐང་བ་དང༌། དངོས་གྲུབ་བརྙེས་པ་ལ་སོགས་པའི་དགོས་ཆེད་ཀྱི་སྒོ་དུ་མ་དང་ལྡན་པའི་ཚོགས་ཀྱི་འཁོར་ལོ་འདི་ནི་བསོད་ནམས་དགེ་བའི་དངོས་པོ་ཀུན་གྱི་ནང་ནས་རྨད་པོ་ཆེ་ཡིན་པས་བློ་ལྡན་རྣམས་ཀྱི་འདི་ལ་ནན་ཏན་དུ་བརྩོན་པ་གལ་ཆེའོ་ཞེས་ཕན་ཡོན་ཟུར་ཙམ་ཞར་བྱུང་དུ་སྨོས་པའོ།། །།ཞེས་པའང་དབྱངས་སློབ་ཟུར་པས་བཀའ་བཞིན་དགེ་རིན་པས་སོ།། །།